FI Euroopan unionin virallinen lehti C 79/3

NEUVOSTON LAUSUNTO,

annettu 18 päivänä tammikuuta 2005,

Tšekin tarkistetusta lähentymisohjelmasta vuosiksi 2004—2007

(2005/C 79/02)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) ja erityisesti sen 9 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT SEURAAVAN LAUSUNNON:

Neuvosto tarkasteli 18 päivänä tammikuuta 2005 Tšekin tarkistettua lähentymisohjelmaa, joka kattaa vuodet 2004—2007. Ohjelma noudattaa yleisesti ottaen vakaus- ja lähentymisohjelmien sisältöä ja muotoja koskevien käytännesääntöjen tietovaatimuksia. Vaikka tietoihin tehtiin muutoksia tarkistetun ohjelman toimittamisen jälkeen, menoja ja tuloja ei ole täysin esitetty EKT-95:n tilastonormien mukaisesti. Tämän vuoksi Tšekkiä kehotetaan noudattamaan tietovaatimuksia.

Ohjelmaan sisältyvät makrotalouden ja julkisen talouden eri skenaariot: perusskenaario, optimistinen skenaario ja pessimistinen skenaario. Perusskenaario katsotaan viiteskenaarioksi arvioitaessa julkista taloutta koskevia ennusteita, koska se heijastaa uskottavia kasvuoletuksia. Skenaariossa ennustetaan, että kokonaistuotannon kasvu on 3,8 prosenttia vuonna 2004. Kokonaistuotannon ennustetaan olevan 3,6 prosenttia vuonna 2005 ja kasvavan hieman sen jälkeen niin, että kokonaistuotanto on 3,8 prosenttia vuonna 2007. Ohjelman inflaatioennusteet lienevät realistisia.

Neuvosto teki 5 päivänä heinäkuuta 2004 päätöksen, jonka mukaan Tšekillä on liiallinen alijäämä ja suositteli tilanteen korjaamista vuoteen 2008 mennessä.

Ohjelman tavoitteena on supistaa alijäämä vuoden 2004 5,2 prosentista suhteessa BKT:hen (mukaan luettuina kertaluonteiset menot, jotka ovat noin 1,2 prosenttia suhteessa BKT:hen) alle 3 prosentin viitearvon suhteessa BKT:hen vuonna 2008, kuten neuvosto on suositellut perustamissopimuksen 104 artiklan 7 kohdan mukaisesti. Vuosien 2005—2007 alijäämätavoitteet eivät ole muuttuneet toukokuun 2004 lähentymisohjelmaan verrattuna, vaikka BKT:n kasvua on tarkistettu ylöspäin ja julkisen talouden toteutuma (pois lukien kertaluonteiset toimenpiteet) on odotettua parempi vuonna 2004. Tavoitteena on vähentää julkisen talouden alijäämää 1,9 prosenttiyksiköllä vuosina 2004—2007 ja perusalijäämää 2,3 prosenttiyksiköllä samana aikana. Sopeutuksen on suunniteltu olevan asteittainen, noin 0,5 prosenttiyksikköä suhteessa BKT:hen vuodessa, paitsi vuonna 2006, jolloin alijäämän odotetaan supistuvan lähes 1 prosenttiyksikön suhteessa BKT:hen. Sekä tulojen että menojen odotetaan vähenevän ohjelmakaudella (prosentteina suhteessa BKT:hen). Julkiset investoinnit ovat ainoa menoerä, jonka odotetaan kasvavan 4,2 prosentista suhteessa BKT:hen vuonna 2003 4,6 prosenttiin vuonna 2007. Tämä luku on selvästi EU:n keskiarvoa (2,4 prosenttia suhteessa BKT:hen vuonna 2004) korkeampi.

Ohjelmassa esitettyjen julkista taloutta koskevien ennusteiden riskit näyttävät olevan pitkälti tasapainossa. Makrotalouden skenaarion mukaan tulot voivat toisaalta olla odotettua suuremmat ja menot budjetoitua pienemmät. Lisäksi valtion takauksiin ja velan kasvua koskeviin julkisen talouden tavoitteisiin liittyvät riskit näyttävät vähäisiltä. Toisaalta erityisesti julkiseen kulutukseen liittyviä menoja on vielä leikattava huomattavasti menokattojen saavuttamiseksi vuosina 2006—2007. Myös menokattojen saavuttaminen on vaarassa ennen seuraavia parlamenttivaaleja, jotka pidetään kesäkuussa 2006. Tämän riskiarvioinnin perusteella näyttää siltä, että ohjelman mukainen finanssipolitiikan viritys on riittävä alijäämän supistamiseksi alle 3 prosenttiin suhteessa BKT:hen vuoteen 2008 mennessä, kuten ohjelmassa on esitetty.

Velkasuhteen arvioidaan olevan 38,6 prosenttia suhteessa BKT:hen vuonna 2004 eli merkittävästi alle perustamissopimuksessa asetetun 60 prosentin viitearvon. Ohjelmassa ennustetaan velkasuhteen kasvavan 1,4 prosenttiyksikköä ohjelmakauden aikana.

Tšekin julkisen talouden pitkän aikavälin kestävyys näyttää olevan suuressa vaarassa väestön ikääntymisestä julkiselle taloudelle aiheutuvien merkittävien kustannusten vuoksi. Erityisesti ohjelmassa esitettyä julkisen talouden vakauttamisstrategiaa on täydennettävä lisäuudistuksilla eläke- ja terveydenhuoltomenojen ennustettuun kasvuun liittyvien kestävyysriskien pienentämiseksi.

Tarkistuksessa esitetyt talouspoliittiset linjat ovat osittain yhdenmukaiset maakohtaisten talouspolitiikan laajojen suuntaviivojen kanssa julkisen talouden osalta. Toisaalta ohjelma noudattaa neuvoston suositusta julkisen talouden alijäämän vähentämisestä, ja vähennys perustuu oikeudellisesti sitoviin keskipitkän aikavälin menokattoihin. Toukokuun lähentymisohjelmassa esitetty ja neuvoston suosittelema valtion palkkamenojen leikkaaminen on kuitenkin osoittautunut vaikeaksi, ja toimenpiteet aluehallitusten ja kuntien alijäämän ja velan hillitsemiseksi saattavat olla riittämättömiä. Ohjelmassa ei myöskään esitetä käytännön toimenpiteitä julkisen talouden pitkän aikavälin kestävyyden suojelemiseksi toteuttamalla erityisesti eläke- ja terveydenhuoltouudistuksia.

Edellä olevan arvion ja neuvoston perustamissopimuksen 104 artiklan 7 kohdan mukaisesti antamien suositusten perusteella suositellaan, että Tšekki kohdistaa budjetoitua suuremmat tulot alijäämän supistamiseen ja noudattaa tiukasti valtion keskipitkän aikavälin menokattoja, jotka ovat oikeudellisesti sitovia vuodesta 2006 alkaen. Tšekkiä kehotetaan myös nopeuttamaan eläkeuudistusta ja toteuttamaan terveydenhuoltojärjestelmän uudistus julkisen talouden pitkän aikavälin kestävyyden parantamiseksi.

Keskeisten makrotaloutta ja julkista taloutta koskevien ennusteiden vertailu

2004 2005 2006 2007 BKT:n määrä (muutos, %) CP joulukuu 2004 3,8 3,6 3,7 3,8 COM syksy 2004 3,8 3,8 4,0 — CP toukokuu 2004 2,8 3,1 3,3 3,5 YKHI-inflaatio (%) CP joulukuu 2004 2,7 3,2 2,6 2,2 COM syksy 2004 2,8 3,1 2,9 — CP toukokuu 2004 2,8 2,6 2,2 2,2 Julkisen talouden rahoitusasema (suhteessa BKT:hen) CP joulukuu 2004 – 5,2 – 4,7 – 3,8 – 3,3 COM syksy 2004 – 4,8 (2) – 4,7 – 4,3 — CP toukokuu 2004 – 5,3 – 4,7 – 3,8 – 3,3 Perusjäämä (suhteessa BKT:hen) CP joulukuu 2004 – 4,0 – 3,3 – 2,3 – 1,7 COM syksy 2004 – 3,6 (2) – 3,3 – 2,9 — CP toukokuu 2004 – 4,1 – 3,4 – 2,4 – 1,7 Julkisen talouden bruttovelka (suhteessa BKT:hen) CP joulukuu 2004 38,6 38,3 39,2 40,0 COM syksy 2004 37,8 (2) 39,4 40,6 — CP toukokuu 2004 38,4 39,7 41,0 41,7 Lähteet: Lähentymisohjelma (CP), komission yksiköiden syksyllä 2004 julkaisemat talousennusteet (COM).

(1) EYVL L 209, 2.8.1997, s. 1.

(2) Komission yksiköiden ennusteeseen vuodeksi 2004 ei sisältynyt valtion takausta, joka oli 0,8 prosenttia suhteessa BKT:hen.

Lähteet:

Lähentymisohjelma (CP), komission yksiköiden syksyllä 2004 julkaisemat talousennusteet (COM).